
Funkciós polisztirol és poliizobutilén előállítása kváziélő polimerizációval és azt követő végcsoport módosítással

Kulcsszavak: telekelikus; posztmodifikáció; funkcionalizálás; click-reakció; kváziélő polimerizáció
A funkciós polimerek – melyek a főlánctól eltérő kémiai tulajdonságú reaktív csoportokat tartalmaznak – előállítási lehetőségeinek kutatása napjainkban kiemelkedő fontosságúvá vált. A tiol-én click-reakció egy egyszerű módja funkciós csoportok kialakításának, melyet ilyen típusú homotelekelikus polisztirol és poliizobutilén előállítására még nem alkalmaztak.
Tudományos diákköri munkám során megkíséreltem kváziélő polimerizációs technikákkal szűk molekulatömeg-eloszlású polisztirol és poliizobutilén szintézisét és vizsgáltam az így kapott halogén-telekelikus polimerek láncvégmódosításának lehetőségét, mely során allil- és hidroxil-végcsoportokat kívántam kialakítani a makromolekulákon (1. ábra). A munkám során izolált termékeket 1H-NMR spektroszkópiával és gélpermeációs kromatográfiával (GPC) analizáltam.
[image: ]
A polisztirol kváziélő atomátadásos gyökös polimerizációval (ATRP) történő szintéziséhez a,a-dibróm-toluol bifunkciós iniciátort és CuBr/N,N,N’,N”,N”-pentametil-dietilén-triamin komplex katalizátor rendszerét alkalmaztam. A láncvégek allilálását karbokationos körülmények között végeztem el allil-trimetil-szilán (ATMS) reagenssel, melyet tiol-én click-reakcióban 2-merkapto-etanol és 2,2-dimetoxi-2-fenil-acetofenon (DMPA) fotoiniciátor jelenlétében reagáltattam. Eredményeim igazolták, hogy az egyes lépések lejátszódtak és a várt szerkezetű és funkcionalitású allil- és hidroxil- telekelikus polisztirolok képződtek. Ezek alapján megkíséreltem az egyes lépések összevonásával egy „one-pot” típusú szintézis módszert kifejleszteni. A kapott analízis eredmények alapján kijelenthető, hogy a reaktánsok arányának helyes megválasztásával karbokationos mechanizmusú allilálás valamint az azt követő tiol-én click reakció is elvégezhető közvetlenül az ATRP polimerizációt követően, a köztitermékek tisztítása nélkül.
A poliizobutilént 5-terc-butil-1,3-dikumil-klorid bifunkciós iniciátorral állítottam elő kváziélő karbokationos polimerizációval (QLCCP) mely során a láncvégek allilálását közvetlenül végeztem el. Az allil-telekelikus poliizobutilénen szintén tiol-én click-reakcióval – a fentivel megegyező módon – hidroxil-végcsoportot alakítottam ki. Ezen vizsgálataim során összehasonlítottam a tiol-én click reakció hatékonyságát eltérő (foto- és termikus) iniciálás esetén és igazoltam, hogy a fotoiniciátor alkalmazásával hatékonyabb funkcionalizálás érhető el.

